DEĊIŻJONI TAL-KUMMISSJONI
tat-23 ta' April 2008
li timmodifika l-Anness A għad-Deċiżjoni 2006/679/KE tat- 28 ta' Marzu 2006 dwar l-ispeċifikazzjoni teknika għall-interoperabilità fir-rigward tas-subsistema ta' kontroll u ta' sinjalar tas-sistema ferrovjarja konvenzjonali trans-Ewropea u l-Anness A għad-Deċiżjoni 2006/860/KE tas-7 ta' Novembru 2006 dwar l-ispeċifikazzjoni teknika għall-interoperabilità fir-rigward tas-subsistema ta' kontroll u ta' sinjalar tas-sistema ferrovjarja trans-Ewropea ta' veloċità għolja.
(notifikata taħt id-dokument numru C(2008) 1565)
(Test b’relevanza għaż-ŻEE)
(2008/386/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/48/KE tat-23 ta' Lulju 1996 fuq l-interoperabilità tas-sistema ferrovjarja trans-Ewropea ta’ veloċità għolja (1), u b’mod partikolari l-Artikolu 6(1) tagħha,
Wara li kkunsidrat id-Direttiva 2001/16/KE tal-Parlament Ewropew u tal-Kunsill tad-19 ta' Marzu 2001 fuq l-interoperabilità tas-sistema ferrovjarja konvenzjonali trans-Ewropea (2), u b’mod partikolari l-Artikolu 6(1) tagħha,
Billi:
(1)
Id-Deċiżjoni tal-Kummissjoni 2006/679/KE (3) stipulat l-ewwel speċifikazzjoni teknika (“TSI”) għall-interoperabilità fir-rigward tas-subsistema ta' kmand ta’ kontroll u ta' sinjalar tas-sistema ferrovjarja konvenzjonali trans-Ewropea;
(2)
Id-Deċiżjoni tal-Kummissjoni 2002/731/KE (4) stipulat l-ewwel speċifikazzjoni teknika (“TSI”) għall-interoperabilità fir-rigward tas-subsistema ta' kmand ta' kontroll u ta’ sinjalar tas-sistema ferrovjarja trans-Ewropea ta’ Veloċità Għolja; tħassret u tbiddlet bid-Deċiżjoni tal-Kummissjoni 2006/860/KE (5).
(3)
Id-Deċiżjoni 2007/153/KE adattat l-Anness A għad-Deċiżjonijiet 2006/679/KE u 2006/860/KE għall-progress tekniku.
(4)
Bil-ħsieb li jitqies il-ftehim milħuq fi ħdan il-gruppi ta’ ħidma ta’ l-Aġenzija Ewropea tal-Ferroviji fuq is-subsett 108, hemm bżonn li l-Anness A jkun aġġornat.
(5)
Skond l-Artikolu 6(2) tad-Direttiva 96/48/KE u l-Artikolu 6(2) tad-Direttiva 2001/16/KE, l-Aġenzija għandha tkun responsabbli għat-tħejjija tar-reviżjoni u l-aġġornament tat-TSIs u tagħmel rakkomandazzjonijiet lill-Kumitat imsemmi fl-Artikolu 21 biex jitqiesu l-iżviluppi fit-teknloġija jew il-ħtiġijiet soċjali;
(6)
Skond l-Artikolu 12 tar-Regolament (KE) Nru 881/2004 mill-Parlament Ewropew u l-Kunsill (6), l-Aġenzija Ewropea tal-Ferroviji għandha tiżgura li t-TSIs jiġu adattati għall-progress tekniku u x-xejriet tas-suq u għall-ħtiġijiet soċjali u għandha tipproponi lill-Kummissjoni l-emendi għat-TSIs li tqis li huma meħtieġa;
(7)
Fl-14 ta' Jannar 2008 l-Aġenzija Ewropea tal-Ferroviji adottat rakkomandazzjoni rigward il-lista ta' speċifikazzjonijiet mandatarji u l-lista ta’ speċifikazzjonijiet informattivi stipulati fit-TSIs għas-sistemi ferrovjarji konvenzjonali u ta’ veloċità għolja;
(8)
Il-miżuri stipulati f'din id-Deċiżjoni huma skond l-opinjoni tal-Kumitat imwaqqaf bl-Artikolu 21 tad-Direttiva 96/48/KE,
ADOTTAT DIN ID-DEĊIŻJONI:
Artikolu 1
Il-lista ta' speċifikazzjonijiet mandatarji u l-lista ta’ speċifikazzjonijiet informattivi stipulati fl-Anness A għat-TSI mehmuża mad-Deċiżjoni 2006/679/KE rigward is-subsistema ta' kmand ta’ kontroll u ta' sinjalar tas-sistema ferrovjarja konvenzjonali trans-Ewropea u l-Anness A għat-TSI mehmuża mad-Deċiżjoni 2006/860/KE tas-7 ta’ Novembru 2006 rigward tas-subsistema ta' kmand ta' kontroll u ta’ sinjalar tas-sistema ferrovjarja trans-Ewropea ta’ veloċità għolja, huma mibdulin bil-lista ta' speċifikazzjonijiet mandatarji u l-lista ta’ speċifikazzjonijiet informattivi mehmużin ma’ din id-Deċiżjoni.
Artikolu 2
Qabel il-31 ta’ Diċembru 2008, l-ispeċifikazzjonijiet tas-Sistema Ewropea għall-Kontroll tal-Ferroviji (“ETCS”) mehmużin ma’ din id-Deċiżjoni se jkunu kkompletati biex jinkludu speċifikazzjonijiet komuni aġġornati ta’ ttestjar u biex jiġi kkoreġut kwalunkwe żball.
Artikolu 3
Qabel il-31 ta’ Diċembru 2008, u mingħajr preġudizzju għall-Artikolu 7 tad-Direttiva 96/48/KE u għall-Artikolu 7 tad-Direttiva 2001/16/KE, l-Istati Membri għandhom jgħarrfu lill-Kummissjoni liema mil-linji tagħhom li huma mgħammra bl-ETCS qegħdin jitħaddmu, jew se jkunu qed jitħaddmu, skond l-ispeċifikazzjonijiet mandatarji applikabbli qabel id-dħul fis-seħħ ta’ din id-Deċiżjoni.
Sa l-istess data, l-Istati Membri għandhom ukoll jgħarrfu lill-Kummissjoni ż-żmien sa meta l-ferroviji li huma skond l-ispeċifikazzjonijiet imsemmija f'din id-Deċiżjoni jistgħu jitħaddmu fuq kull waħda mill-linji ta' l-ETCS tagħhom.
Artikolu 4
Din id-Deċiżjoni għandha tapplika mill-1 ta' Ġunju 2008.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussell, 23 ta’ April 2008.